
הכנסת העשרים

מישיבת ועדת הכספים
יום שלישי, כ"ח בחשון התשע"ז (29 בנובמבר 2016), שעה 13:55
<סדר היום:>
<1. הצעת חוק לתיקון פקודת מס הכנסה (נקודת זיכוי ליחיד שסיים לימודי מקצוע), התשע"ו-2015>
הצעתם של חברי הכנסת מירב בן ארי, יעקב מרגי, אורן אסף חזן, איילת נחמיאס ורבין, רועי פולקמן, אלי כהן, שרן השכל, אברהם נגוסה, מרדכי יוגב, יואב בן צור, מיכאל אורן, אלי אלאלוף, טלי פלוסקוב, ענת ברקו, מכלוף מיקי זוהר, ניסן סלומינסקי, רחל עזריה, שולי מועלם-רפאלי, אברהם דיכטר, נאוה בוקר, תמר זנדברג, זהבה גלאון, אילן גילאון, איל בן ראובן, יואל חסון, רויטל סויד, איציק שמולי, אחמד טיבי, מיקי לוי, עבד על חכים חאג' יחיא

<3. פרק ח' כולו (מסים), מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנות 207 ו-2018), התשע"ז-2016>
סעיפים 89(1) ו-(2), 91 עד 92 (הגדלה הדרגתית של נקודות הזיכוי במס ללימודי מקצוע)
נכחו:

איתן ברושי

רחל עזריה 
עודד פורר 
חברי הכנסת:
מירב בן ארי

	ישי פרלמן
	–
	עו"ד, הלשכה המשפטית, רשות המסים, משרד האוצר

	אורי שיינין

	אגף התקציבים, משרד האוצר

	יעקב שינבוים
	–
	מנהל אגף הסמכות, משרד החינוך

	יוסי אלקובי

	התאחדות המלאכה והתעשייה בישראל

	רוית גרוס נוריאל

	עו"ד, התאחדות המלאכה והתעשייה בישראל

שלומית ארליך
<מנהל הוועדה:>
טמיר כהן
<רישום פרלמנטרי:>
אהובה שרון, חבר המתרגמים
<1. הצעת חוק לתיקון פקודת מס הכנסה (נקודת זיכוי ליחיד שסיים לימודי מקצוע), התשע"ו-2015>

הצעתם של חברי הכנסת מירב בן ארי, יעקב מרגי, אורן אסף חזן, איילת נחמיאס ורבין, רועי פולקמן, אלי כהן, שרן השכל, אברהם נגוסה, מרדכי יוגב, יואב בן צור, מיכאל אורן, אלי אלאלוף, טלי פלוסקוב, ענת ברקו, מכלוף מיקי זוהר, ניסן סלומינסקי, רחל עזריה, שולי מועלם-רפאלי, אברהם דיכטר, נאוה בוקר, תמר זנדברג, זהבה גלאון, אילן גילאון, איל בן ראובן, יואל חסון, רויטל סויד, איציק שמולי, אחמד טיבי, מיקי לוי, עבד על חכים חאג' יחיא
<2. הצעת חוק לתיקון פקודת מס הכנסה (נקודת זיכוי ליחיד שסיים לימודי מקצוע), התשע"ו–2015>
הצעתם של חברי הכנסת איתן ברושי, דב חנין, איל בן ראובן, מיקי לוי, איציק שמולי, אלי אלאלוף
<3. פרק ח' כולו (מסים), מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנות 207 ו-2018), התשע"ז-2016>
סעיפים 89(1) ו-(2), 91 עד 92 (הגדלה הדרגתית של נקודות הזיכוי במס ללימודי מקצוע)
<היו"ר משה גפני:>
המיזוג התקבל. מה שאושר, המספר הוא 1075 ו-1618/20.

לגבי נקודות זיכוי למי שסיים לימודי מקצוע, שתי הצעות חוק פרטיות. אנחנו מדברים עכשיו על מספר 1083.

פרק ח' בהצעת חוק ההתייעלות הכלכלית, סעיפים 89(1) ו-(2), 91 עד 92, נקודות זיכוי למי שסיים לימודי מקצוע, 1083. יש שתי הצעות חוק פרטיות כאשר מספרה של האחת הוא 2180/20 והשנייה 2202/20. אני מבקש למזג את שלושת הצעות החוק.

מי בעד המיזוג? מי נגד?

הצבעה

בעד –פה אחד
בקשת המיזוג נתקבלה.

<היו"ר משה גפני:>
המיזוג התקבל.

עכשיו נתחיל בהצעה הממשלתית ונעבור לפרטית. 
<אורי שיינין:>
אגף התקציבים, משרד האוצר. התיקון שמונח כאן הוא תולדה של הסכמות בין חברת הכנסת מירב בן ארי ומציעים נוספים בעניין השוואת נקודות הזיכוי להן זכאים בוגרי מערכת ההשכלה הטכנולוגית או בכלל בוגרי מערכת הכשרות מקצועיות של קורסים ממושכים של מעל 1,700 שעות, למה שזכאים בוגרי מערכת ההשכלה הגבוהה. 
קצת היסטוריה. בעבר המדינה נתנה חצי נקודת זיכוי לבוגרי מערכת ההכשרות המקצועיות וההשכלה הטכנולוגית ונקודת זיכוי מלאה לבוגרי אקדמיה, מתוך רצון לעודד יותר את האקדמיה. לנושא הזה הצעות החוק באו ואמרו שאם היקף השעות הוא זהה, היחס של המדינה צריך להיות זהה. בגדול, ברור שיש שוני בין תארים אקדמיים אבל תואר אקדמי סטנדרטי הוא 120 נקודות זיכוי כשנקודת זיכוי היא 14 שעות וזה 1,660 שעות. אלה אותם סדרי גודל ולכן הממשלה נאותה להגיע להסכמות האלה.

<היו"ר משה גפני:>
ההנדסאים נכללים?

<אורי שיינין:>
בהנדסאי וטכנאים, תלוי כמה שעות, תלוי איזה קורסים, אבל הכשרות מקצועיות.

<היו"ר משה גפני:>
לימודי מקצוע אלה כל המקצועות?

<אורי שיינין:>
כל מה שהוא מעל 1,700 שעות.

<ליאת גור:>
אנחנו נשמח להעיר על כך.

<היו"ר משה גפני:>
מי זה אנחנו?

<ליאת גור:>
התאחדות המלאכה והתעשייה. 
<היו"ר משה גפני:>
בסדר.

<אורי שיינין:>
ההגדרה למיטב הבנתי היא לימודי מקצוע באשר הם שברגע שהם מעל 1,700 שעות, הגדרה מעט יותר רחבה, אלה לא רק בוגרי ההשכלה הטכנולוגית עצמה, וההסכמות הן בעצם לעשות את זה באופן מדורג כי בכל אופן יש לזה גם עלות תקציבית. ההסכמות בזמנו אמרו שנעגן את זה במסגרת לו"ז ההסכמים ובמסגרת חוק ההסדרים אבל בסוף זה נכנס ממש כחלק מחוק ההסדרים.

<קריאה:>
על איזה פרק זמן מדורג מדובר?

<אורי שיינין:>
ארבע שנים.

<היו"ר משה גפני:>
תכף נגיע לזה. מירב בן ארי, את מובילה כאן את החוק הפרטי.

<מירב בן ארי (כולנו):>
תודה אדוני היושב ראש. בקצרה. מה שאורי שיינין ואני סיכמנו ביחד עם משרד האוצר, אני חושבת שביום שהחתמתי במליאה דיברתי על כך שזה צריך לתקן עוול היסטורי לפיו סטודנט שמסיים מזרחנות או מינהל עסקים, לא משנה ואני לא מזלזלת, לעומת סטודנט שמסיים הנדסאי חשמל או הנדסאי תעשייה וניהול, אותם סטודנטים, אותן שעות ואחד מקבל נקודת זיכוי ואחד מקבל חצי נקודה. הגעתי עם זה למשרד האוצר והגענו להסכמות.

אני מודה לך וכמובן למשרד האוצר שהסכים לקדם את הנושא הזה. אני הסכמתי לארבע שנים כי זה מה שהאוצר, אחרי דיונים ארוכים, הסכים. אני חושבת שזה נכון.

<קריאה:>
כמה כסף זה?

<מירב בן ארי (כולנו):>
תכף אורי שיינין יוכל להגיד את המספרים. חבר הכנסת ברושי הגיש הצעה אחרי. את כל הדיונים עשינו אתו.

<היו"ר משה גפני:>
תודה רבה. איתן ברושי, אתה מוביל את החוק השני.

<איתן ברושי (המחנה הציוני):>
אני מתנצל על האיחור.

<היו"ר משה גפני:>
לא. אל תתנצל. היה לפני כן מעניין. הפסדת.

<איתן ברושי (המחנה הציוני):>
אני סומך עליך שגם בהמשך יהיה מעניין. אם לא, אני אעזור לך.

אני מבקש קודם כל להודות לחברתי מירב בן ארי. אדוני היושב ראש, חברי הכנסת, זה חוק חשוב. אנחנו באים עכשיו מיום הגליל והצפון ובכל מקום מדובר על בעיית תעסוקה מצד אחד ומצד שני מחסור בעובדים. זה נראה משונה שהדבר הזה יתנהל כך. אני לא יודע מה הבעיה של האוצר. בסוף הוא חייב להטביע את החותם לפעמים השלילי שלו. זה נכון, זה חוק ביוזמת חברי הכנסת, אבל למה לארבע שנים? אלה גרושים. למה לפגוע במי שעכשיו מסיים את הלימודים?

אני מבקש להחיל את זה בתקציב 2018. זה יותר זול מפינוי עמונה, זה יותר זול מהפיצויים בגין השריפה שחלקה לא היה צריך לקרות, זה יותר זול מהרבה דברים וזה יותר צודק. מדוע לדחות את זה? אני מבקש להחיל את זה מיד.

אני מודה על העזרה של מירב אבל מצד שני אני מבקש לא להסכים לעניין של ארבע שנים. זה נראה לי תמוה.

<היו"ר משה גפני:>
תודה. ליאת גור, התאחדות המלאכה והתעשייה.

<ליאת גור:>
קודם כל, אנחנו מברכים על הצעת החוק ומודים לאיתן ברושי ולמירב בן ארי. היינו שותפים לניסוח יחד עם חבר הכנסת ברושי. אנחנו רק רוצים להוסיף איזשהו נדבך. חסרים לא רק הנדסאים וטכנאים אלא חסרים רתכים, חשמלאים, תכניתנים ושרטטים. אנחנו אומרים שהצעת החוק מבורכת והיינו אפילו שותפים לדחיפה שלה, אבל אנחנו היינו רוצים שלא רק מי שלומד 1,700 שעות. הרי המשק משווע לחשמלאים, לרתכים ולנגרים, ולכן למה לא לתת למישהו שעשה קורס של 700 שעות חצי נקודת זיכוי לשנה אחת? שתהיה איזושהי אמירה של הממשלה, של המדינה שאומרת שהיא רוצה אותם והיא צריכה אותם. לא רק אקדמאים או הנדסאים או טכנאים. המשק משווע לחשמלאים.

<היו"ר משה גפני:>
ולכן מה את מבקשת?

<ליאת גור:>
לכן אני מבקשת שגם מי שלומד 700 שעות.

<עודד פורר (ישראל ביתנו):>
היא אומרת בוא ניתן מדרגה.

<ליאת גור:>
נכון.

<עודד פורר (ישראל ביתנו):>
אם מישהו למד חצי מהכמות, עשה 700 שעות, יקבל חצי נקודה.

<ליאת גור:>
נכון. תן לו חצי נקודה. מדובר בעלות שולית עד זניחה. בשנת 2015 סיימו 5,000 אנשים בסך הכול קורסים של משרד הכלכלה להכשרה מקצועית. מדובר במספרים זניחים. כמעט ואין כאן עלות כלכלית אבל יש כאן אמירה של הממשלה שאומרת שהיא חפצה ביקרם של עובדי הצווארון הכחול. לכן מאוד חשוב לתת ולו ברמה ההצהרתית את חצי נקודת הזיכוי הזו.

<מירב בן ארי (כולנו):>
אדוני היושב ראש, אני אקח את זה על עצמי לבחון את העניין.

<היו"ר משה גפני:>
אי אפשר לבחון. אנחנו צריכים להצביע.

<מירב בן ארי (כולנו):>
אנחנו עכשיו לא יכולים להוסיף חצי נקודת זיכוי ל-700 שעות.

<עודד פורר (ישראל ביתנו):>
בואו נשמע מה העלויות.

<היו"ר משה גפני:>
התאחדות הסטודנטים.

<ליאת הלבץ:>
תודה רבה. קודם כל, אנחנו שמחים מאוד על היום הזה. חיכינו לו הרבה זמן. תודה רבה למירב בן ארי שלקחה את הדבר הזה וקידמה אותו. בהחלט מאוד חשוב – ציינו את זה בעבר ואני לא אחזור – לחזק את המעמד של ההנדסאים. בסופו של דבר זה באמת עוול מה שנעשה עד היום. אנחנו מקווים שזה הצעד הראשון בדרך לרפורמה כוללת במכללות הטכנולוגיות שנדרשת מאוד לחזק בכלל את כל הנושא.

אני אשמח להבין יותר בפירוט את סיפור ההדרגתיות, על כמה זמן אנחנו מדברים ותוך כמה זמן זה קורה.

<עודד פורר (ישראל ביתנו):>
אני כמובן רוצה לברך גם את מירב וגם את איתן על היוזמה שהיא חשובה מאוד ונכונה, וגם את משרד האוצר על ההיענות. תכף נדבר על הדירוג אבל יש לברך את משרד האוצר על ההיענות.

אני כן רוצה שיהיה ברור שכאשר מדברים נניח על בעלי התעשייה והמלאכה, מדובר על עסקים של עד עשרים עובדים שמהווים 92 אחוזים מהעסקים במדינת ישראל ולכן אנחנו צריכים לאפשר להם. גם מתפקידי הקודם כמנכ"ל משרד הקליטה ראינו את החוסר. יש מפעלים שמשלמים לעולים חדשים את הקורסים רק כדי שילמדו את אותם מקצועות, את אותם 700 שעות. אמר לא פעם אלישע ינאי, יושב ראש התאחדות תעשיית האלקטרוניקה, שאם לא יהיו לו עוד 10,000 כאלה כאן עכשיו, אין עתיד לתעשייה הזו. זה אחד הצעדים. שכרנו הרבה יותר גבוה מהעלות.

<היו"ר משה גפני:>
תודה. אורי, המצב הוא כזה. המצב הוא שאנחנו נצטרך להקריא את מה שאתם הבאתם עם מיזוג הצעות החוק. אני מבקש שעד ההצבעה – לא נצביע היום כי זה חוק ההסדרים ונצביע עליו יחד – להוסיף שני דברים לחוק. האחד, שזה לא יהיה לארבע שנים אלא לשנתיים. 
<עודד פורר (ישראל ביתנו):>
אני מגיש את זה כהסתייגות.

<היו"ר משה גפני:>
אני מבקש בשם כל חברי הוועדה, גם מירב אמרה שהיא תטפל בעניין הזה. אנחנו לא מצביעים היום כי זה חוק ההסדרים אבל ארבע שנים זה הרבה זמן. אנחנו מבקשים שזה יהיה שנתיים. צריך לדבר על העניין הזה. זה נושא שהוא בעל חשיבות גדולה לכל הדעות.

הדבר השני שהעלתה כאן גברת גור. יש חצי מהשעות, אז שיהיה חצי מהנקודה. שיהיה מדורג. 
אני מבקש להקריא את החוק.

<אורי שיינין:>
אדוני, לגבי העלויות של החוק.

<היו"ר משה גפני:>
כן. מה העלויות?

<אורי שיינין:>
בסופו של דבר העלויות של החוק, אני אגיד מה העלויות הפוטנציאליות שלו ומה העלויות שאנחנו מעריכים. יש לנו במערכת ההשכלה הטכנולוגית בין 5,000 ל-6,000בוגרים בשנה אליהם צריך להוסיף בערך 15 אחוזים מאלה שמסיימים את לימודי המקצוע.

<איתן ברושי (המחנה הציוני):>
אתם נותנים חצי נקודה. אתה לא צריך להכפיל את זה.

<היו"ר משה גפני:>
רגע. אני רוצה לשמוע כמה עולה החוק.

<איתן ברושי (המחנה הציוני):>
זה עולה חצי נקודה. הוא מכפיל את זה.

<אורי שיינין:>
אנחנו מדברי על כ-10,000 אנשים בשנה שהולכים להיות מוטבים מכך. בהנחה שבערך שבעים אחוזים מהם יהיו זכאים להטבה כי חלקם יהיו מתחת למדרגת המס, ונגיד תשעים אחוזים יממשו אותה - - -

<עודד פורר (ישראל ביתנו):>
אתה מחזיק אותנו במתח. תגיד סכום. 
<אורי שיינין:>
בהנחות השמרניות האלה, אתה מגיע לעלויות של בערך 24 מיליון שקלים. אם אתה מוותר על ההערכות השמרניות האלה ואתה אומר שכולם יהיו מעל דרגת - - -

<איתן ברושי (המחנה הציוני):>
24 מיליון מהווים את התוספת?
<עודד פורר (ישראל ביתנו):>
אלה לא סכומים. תוסיפו עוד חצי נקודה במיסוי פיצויי פיטורים.

<אורי שיינין:>
אפשר היה לא לקדם את הצעת החוק הזאת.

<היו"ר משה גפני:>
תקריאו את הצעת החוק.

<עודד פורר (ישראל ביתנו):>
אתם יודעים כמה מס הכנסה ישלמו לכם?

<שלומית ארליך:>
אנחנו בפרק ח', מסים, סימן א', שינויים במדיניות המס, בסעיף 89, פסקאות (1) ו-(2) ואז עוברים להוראת המעבר.

<ישי פרלמן:>
1. נקודת מס הכנסה
(1) בסעיף 40(ד) בכל מקום המילה "מחצית" תימחק.

(2) בסעיף 40(ה), במקום "מחצית נקודת זיכוי לפי סעיף 40(ד)" יבוא "נקודת זיכוי לפי סעיף 40(ד)".

אנחנו קופצים לעמוד 503, סעיף 92, להוראת המעבר.

בתקופה שמיום התחילה עד יום י"ג בטבת התשע"ח (31 בדצמבר 2017) יקראו את הפקודה כך: לגבי הכנסה שהופקה בתקופה האמורה.

(1) בסעיף 40(ד), בכל מקום, במקום "מחצית" יבוא "חמש שמיניות".

(2) בסעיף 40(ה), במקום "מחצית נקודת זיכוי לפי סעיף 40(ד)" יבוא "חמש שמיניות נקודת זיכוי לפי סעיף 40(ד)".

<שלומית ארליך:>
עכשיו עוברים לסעיף קטן (ב).

<ישי פרלמן:>
2) בתקופה שמיום י"ד בטבת התשע"ח (1 בינואר 2017) עד יום כ"ג בטבת התשע"ט (31 בדצמבר 2018) יקראו את הפקודה כך: לגבי הכנסה שהופקה בתקופה האמורה.

(1) בסעיף 40(ד), בכל מקום במקום "מחצית" יבוא "שש שמיניות".

(2) בסעיף 40(ה), במקום "מחצית נקודת זיכוי לפי סעיף 40(ד)" יבוא "שש שמיניות נקודות זיכוי לפי סעיף 40(ד)".

3) בתקופה שמיום כ"ד בטבת התשע"ט (1 בינואר 2019) עד יום ג' בטבת התשע"י (31 בדצמבר 2019) יקראו את הפקודה כך, לגבי הכנסה שהופקה בתקופה האמורה:

(1) בסעיף 40(ד), בכל מקום במקום "מחצית" יבוא "שבע שמיניות".
(2) בסעיף 40(ה), במקום "מחצית נקודת זיכוי לפי סעיף 40(ד)" יבוא "שבע שמיניות נקודות זיכוי לפי סעיף 40(ד)".

<שלומית ארליך:>
אם אנחנו מפשטים את זה, זה יחול באופן הדרגתי על פני ארבע שנים. בשנת 2017 זה יהיה חמש שמיניות של נקודה, בשנת 2018 זה יהיה שש שמיניות של נקודה, בשנת 2019 זה יהיה שבע שמיניות של נקודה ומה-1 בינואר 2020 זאת תהיה נקודת זיכוי אחת?

<ישי פרלמן:>
כן.

<עודד פורר (ישראל ביתנו):>
אני מבקש להוסיף כאן הסתייגות לגבי 700 שעות, חצי נקודת זיכוי.

<היו"ר משה גפני:>
בסדר. אני מבין שהיו הסכמות לגבי הנושא של החוק הזה. אני מברך על זה. אני חושב שאלה הצעות נכונות. אנחנו נצביע על החוק הממוזג עם שתי ההצעות הפרטיות בעזרת השם עת נצביע על כל חוק ההסדרים.

אני חוזר ומבקש, שום דבר הוא לא הלכה למשה מסיני. לדעת כולם החוק הזה הוא חשוב. עלו כאן במהלך הדיונים בוועדה וצריך לקחת בחשבון שהדיון בוועדה מעלה עוד דברים שלא היו בהסכמות. לא על זה אני אפיל את הממשלה. אם זה החשש שלכם, לא. 

<עודד פורר (ישראל ביתנו):>
גם אני לא.

<היו"ר משה גפני:>
אבל זה לא אומר שלא נפיל את הממשלה בכלל. זאת אומרת, יש אפשרות שנפיל את הממשלה אבל לא על זה. 

<רחל עזריה (כולנו):>
אבל אם זה יקרה, תוכל להוסיף את זה. 

<היו"ר משה גפני:>
גם בגלל זה. נכון. הערה נכונה.

עלו כאן דברים שהם חשובים. העובדה היא שהחוק הזה לדעת כולם, גם אתם הסכמתם לכך, הוא בעל חשיבות גדולה. הפריסה לארבע שנים, זאת הייתה ההסכמה ואני מכבד אותה אבל אנחנו מבקשים לצמצם אותה. לא יקרה שום דבר. מבחינה תקציבית זה לא נורא.

<עודד פורר (ישראל ביתנו):>
זה תלוי בנומרטור.

<היו"ר משה גפני:>
כן. הדבר השני הוא הנושא הזה שזה יהיה מדורג מבחינת העבודה, מבחינת השעות עליהן מדובר. לפני ההצבעה תנו לי תשובה. אל תקבלו את הדברים שלי כאיום.

תודה רבה.

<הישיבה ננעלה בשעה 14:10.>

